**Predkladacia správa**

Materiál „Stratégia pracovnej mobility cudzincov v Slovenskej republike“ sa prekladá ako iniciatívny materiál ministra práce, sociálnych vecí a rodiny Slovenskej republiky.

Materiál Stratégie pracovnej mobility cudzincov v Slovenskej republike vznikol na základe podnetu z Programového vyhlásenia vlády Slovenskej republiky, v ktorom sa vláda SR prihlásila, že bude „zohľadňovať potreby zamestnávateľov, najmä pokiaľ ide o pracovné sily, uvedomujúc si, že nedostatok kvalifikovaných pracovníkov dnes predstavuje vážnu hrozbu pre ďalší rast slovenských podnikov.“ Ďalším z podnetov na vypracovanie materiálu Stratégie pracovnej mobility cudzincov v Slovenskej republike bolo identifikovanie problému, že v Slovenskej republike aktuálne neexistuje komplexná stratégia pre riešenie problematiky plánovaného manažmentu riadenej a regulovanej pracovnej mobility cudzincov na trh práce v SR, ktorá by pokryla potreby slovenskej ekonomiky, najmä strategických investorov.

Krátkodobým cieľom predkladanej Stratégie pracovnej mobility cudzincov v Slovenskej republike je preto prijatie dočasných, mimoriadnych, opatrení (hot-fix), na riešenie aktuálneho nedostatku kvalifikovanej pracovnej sily na slovenskom trhu práce, s výhľadom neskoršieho zváženia nutnosti ponechania prijatých mimoriadnych opatrení. Cieľom je vytvorenie prostredia, kde trh práce nebude brzdou, ale katalyzátorom udržateľného ekonomického rastu prostredníctvom kvalitných a vysokokvalifikovaných ľudských zdrojov umožňujúcich Slovensku súperiť o investície vysokej pridanej hodnoty.

Za účelom napĺňania Programového vyhlásenia vlády Slovenskej republiky, ako aj za účelom reakcie na uvedené absenciu strategického materiálu sa Ministerstvo práce, sociálnych vecí a rodiny Slovenskej republiky iniciatívne rozhodlo – vzhľadom na svoju pôsobnosť v oblasti príprav stratégií zamestnanosti a trhu práce a koordinácie ich tvorby – vypracovať Stratégiu pracovnej mobility cudzincov v Slovenskej republike, ktorá bude obsahovať krátkodobú a dlhodobú stratégiu pracovnej mobility cudzincov s cieľom a) zabezpečiť udržateľný ekonomický rast a zlepšovanie kvality života občanov, ako aj cudzincov žijúcich na Slovensku; b) reagovať na nové technológie a na zmeny na trhu práce; c) reagovať na zmeny v demografickom vývoji a s tým súvisiacimi dopadmi na systém sociálneho a dôchodkového zabezpečenia; d) bojovať proti nelegálnej práci, odlišným pracovným podmienkam ako majú občania SR zo strany zamestnávateľov, ako aj zneužívaniu práce; e) podporiť integráciu cudzincov na lokálnej úrovni.

Vplyv návrhu stratégie na rozpočet verejnej správy, sociálne vplyvy, vplyvy na podnikateľské prostredie, na informatizáciu spoločnosti a na služby verejnej správy pre občana sú uvedené v doložke vybraných vplyvov.